Կեսկատակ-կեսլուրջ փոխանցեցինք նրան իր անվան շուրջ շրջանառվող այն լուրը, թե տպավորություն է ստեղծված, որ Բավեյանը չի էլ բացակայում հայրենիքից: Միեւնույն ժամանակ տեղեկացրինք, որ արտասահմանում ապրող ու ստեղծագործող իր գործընկերները հաճախ են նեղսրտում, որ Հայաստանից հրավեր չեն ստանում: Այս առիթով Գուրգեն Բավեյանը նշեց, որ ավելի քան մեկ տարի է, ինչ ազատ արվեստագետ է, սակայն աշխատում է խիտ գրաֆիկով. «Իսկապես հաճախ եմ հրավերներ ստանում Հայաստանից, հիմնականում ֆիլհարմոնիկ նվագախմբի տնօրինությունից, կուզեի, որ օպերային թատրոնում էլ ինձ հիշեն…»: Հետո էլ հավելեց. «2017թ. Բարսելոնայի Liceu թատրոնում հանդես եմ եկել Դոն Ալվարոյի դերերգով՝ Ռոսինիի «Ճանապարհորդություն դեպի Ռեյմ» օպերայում, համագործակցել եմ համաշխարհային այնպիսի աստղերի հետ, ինչպիսիք են իտալացի բարիտոն Պիետրո Սպանիոլին, իսպանացի բաս-բարիտոն Կառլոս Չաուսոնը, ամերիկացի տենոր Լոուրենս Բրաունլին եւ մյուսները: Շուտով Վիեննայի Muzikverein համերգասրահում աշխարհահռչակ պերուացի տենոր Խուան Դիեգո Ֆլորեսի կողմից հրավիրված եմ մասնակցելու իր կազմակերպած Ռոսինիի օպերա- փառատոնի գալա համերգին…»: